Gaan die Super-eindstryd Saterdagoggend (Suid-Afrikaanse tyd) teen die Crusaders ’n te taai een vir die Leeus wees?
George Bridge het die afgelope twee jaar die drieë vir die Crusaders op vleuel ingeryg. Foto: Getty Images
Met sy lang hare en sweetband om dit in plek te hou, asook ’n relatief tenger lyf, staan Bridge op die veld ook uit as nie jou tipiese moderne rugbyspeler nie.
Tog het hy die Kiwi’s aan die klets met sy vermoë om drieë te druk en sy groot vaart. In sy eerste jaar in Superrugby verlede jaar het hy 12 drieë gedruk en kort nou net een om die Hurricane Ben Lam se rekord van 16 vanjaar te ewenaar. Daar word nou van hom gepraat as ’n All Black van die toekoms.
Die Leeus besef hulle sal hierdie brug moet oorsteek as hulle die Superkampioen wil word, en sal dié mannetjie moet neutraliseer.